আমার প্রিয় মানুষদের মধ্যে একজন মোস্তাফা জব্বার। জব্বার ভাইয়ের সাথে আশির দশক থেকে আমার ব্যক্তিগত সম্পর্ক। তাঁকে আমি নানাভাবে চিনি ও জানি। দূর থেকে দেখেছি, কাছ থেকে জেনেছি। কিছুদিন তাঁর সম্পাদিত সাপ্তাহিক ঢাকার চিঠিতে যুগ্ম সম্পাদক হিসেবে কাজ করেছি। তাঁর পত্রিকায় কাজ করার সুবাদে অনেক কিছু ঘিরে অনেক স্মৃতি জমা হয়ে আছে। যেমন, কুখ্যাত খন্দকার মোশতাকের সাক্ষাৎকার। এছাড়া রাশেদ খান মেননের সাক্ষাৎকার, দাউদ হায়দারের বিতর্কিত লেখা, হুমায়ুন আহমদের উপর কড়া প্রতিবেদন, ঢাকা বিশ্ববিদ্যালয়ের সাংবাদিকতা বিভাগের পাঁচ শিক্ষানবিস ছাত্রীর প্রশিক্ষণ প্রভৃতি।